**БГ ПРАКСА - прилика за студенте Универзитета у Београду**

Универзитет у Београду и Град Београд позивају студенте завршних година основних и мастер студија да постану део 12. генерације полазника програма универзитетске радне праксе БГ ПРАКСА и искористе прилику за стицање радног искуства у струци.

Овог лета на преко 110 места у институцијама и предузећима града Београда студенти Универзитета у Београду имаће прилику да обаве тромесечну радну праксу.

Свим полазницима програма током три месеца трајања праксе биће обезбеђена новчана надокнада. Ангажовање у програму, као препозната релевантна ваннаставна активност студената Универзитета у Београду, носи и додатне /некумулативне/ ЕСПБ бодове.

Сваки полазник праксе имаће непосредно одређеног ментора из реда запослених у градским предузећима, установама културе, библиотекама, музејима, секретаријатима градске управе и општинама које учествују у програму.

У програму ове године учествују следећа **предузећа:** ЈКП „Београдски водовод и канализација“, ЈП „Градско стамбено” , ЈКП „Београд пут“, ЈП „Београдска тврђава“, ЈКП „Ветерина Београд“, ЈКП за јавне гараже и паркиралишта „Паркинг сервис”, Туристичка организација Београда, ЈКП „Погребне услуге”, Дирекција за грађевинско земљиште и изградњу Београда, ЈП за управљање јавним путевима „Путеви Београда“, Привредно друштво Зоолошки врт града Београда; **градске општине** Савски венац, Звездара, Младеновац, Барајево и Земун; **установе културе**: Библиотека града Београда, Библиотека „Милутин Бојић“, Библиотека „Димитрије Туцовић“ Лазаревац, Дом омладине Београда, БИТЕФ театар, Музеј града Београда, Завод за заштиту споменика културе града Београда, Историјски архив Београда, Кућа легата; **Канцеларија за младе, Градско веће, као и 14 секретаријата и служби Градске управе**.

Конкурс са свим детаљима о локацијама и позицијама за праксу, описом посла, условима за сваку позицију и потребним документима налази се на сајту Центра за развој каријере, на страници <http://www.razvojkarijere.bg.ac.rs/bgpraksa>

На истој страни сајта истакнути су важни датуми везани за процес пријаве, предселекцију, селекцију, одговори на најчешће постављена питања, линк ка пријавном формулару за конкурс, као и “Водич кроз конкурс” са позицијама организованим према факултетима.

На конкурс се могу пријавити заинтересовани студенти завршних година основних и мастер студија у складу са наведеним условима конкурса за расписане позиције.

За све кандидате неопходно је да приложе скенирану потврду о редовном студирању са одговарајућег факултета.

Конкурс је отворен од 5. априла до 7. маја 2023. године, а први дан праксе биће 1. јул 2023.

О ПРОГРАМУ БГ ПРАКСА:

Програм се реализује од 2010. године захваљујући успешној сарадњи Универзитета у Београду и Града Београда, а осмислио га је Центар за развој каријере и саветовање студената Универзитета у Београду. Програм је резултат заједничког настојања да што већи број студената Универзитета у Београду стекне практична знања, вештине и релевантно радно искуство током студија и тако унапреди своје академско образовање; проистекао из потребе да се што већем броју младих људи са универзитетском дипломом пружи подршка у професионалном усавршавању, али и препознавање важности идеје да концепт друштвено одговорног пословања постане интегрални део пословних стратегија јавних предузећа у Београду.